กรุงเทพรอฟังไทยทีวี
แบงก์กรุงเทพ ย้ำไม่จ่าย กสทช. หากไทยทีวีไม่อนุญาต เผยลูกค้ามีข้อท้วงติงที่รับฟังได้
17 มิ.ย. 2558

แบงก์กรุงเทพ ย้ำไม่จ่าย กสทช. หากไทยทีวีไม่อนุญาต เผยลูกค้ามีข้อท้วงติงที่รับฟังได้ 
กรณีคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะเคลมหนังสือค้ำประกัน (แบงก์การันตี) มูลค่ากว่า 1,600 ล้านบาท ของธนาคารกรุงเทพที่ออกให้บริษัท ไทยทีวี หลังจากบริษัทปฏิเสธจ่ายค่าสัมปทานทีวีดิจิทัล ช่องไทยทีวี และช่องโลก้า ที่ครบกำหนดชำระวันที่ 14 มิ.ย.ที่ผ่านมา
นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ เปิดเผยว่า ธนาคารจะต้องถามลูกค้าก่อนว่ายินยอมให้จ่ายหรือไม่ หากลูกค้าตกลง ธนาคารก็ต้องจ่าย แต่หากลูกค้าไม่เห็นด้วย ธนาคารคงไม่สามารถจ่ายให้ได้ โดยต้องดำเนินการตามขั้นตอนตรวจสอบในจุดที่ทั้งสองฝ่ายเห็นไม่ตรงกันให้มีข้อยุติ
ทั้งนี้ ยอมรับว่าการคืนใบอนุญาตของผู้ประกอบการเป็นสิ่งที่เหนือความคาดหมาย แต่เข้าใจว่าฝ่ายกำกับดูแลและผู้ประกอบการมีมุมมองต่างกัน โดยผู้ประกอบการเห็นว่าไม่ได้ทำผิดสัญญา เพราะปัญหาเกิดจากโครงข่ายและการเข้าถึงของผู้ชมทั่วประเทศไม่เป็นไปตามแผน ขณะที่ กสทช. มีหน้าที่จะต้องดำเนินการตามกฎหมาย เมื่อผู้ประมูลผิดนัดชำระค่าสัมปทาน
อย่างไรก็ดี ปัญหาดังกล่าวไม่ได้กระทบความสามารถชำระหนี้ของบริษัท ไทยทีวี รวมทั้งมีหลักประกันที่แข็งแรงมาก และยังมีธุรกิจอื่นอีกหลายบริษัทที่มีรายได้มั่นคง สามารถชำระหนี้ของธุรกิจทีวีดิจิทัลได้ ซึ่งเป็นเหตุผลสำคัญที่ธนาคารตัดสินใจให้การสนับสนุนทางการเงินแก่บริษัท ไทยทีวี
นอกจากนี้ ลูกค้าทีวีดิจิทัลทุกรายไม่มีสัญญาณเป็นเอ็นพีแอล เนื่องจากธนาคารวิเคราะห์ความเสี่ยงลูกค้าและธุรกิจอย่างรอบคอบ และมั่นใจว่าลูกค้าทีวีดิจิทัลของธนาคารมีศักยภาพทุกราย
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารประเมินสถานการณ์ธุรกิจทีวีดิจิทัลแล้วว่าช่วง 3 ปีแรกไม่ง่าย และเลือกลูกค้าที่มีความสามารถและสถานะมั่นคง โดยความเสี่ยงที่เกิดขึ้นธนาคารได้เข้าไปดูแลลูกค้าใกล้ชิด แต่ยังไม่จำเป็นต้องตั้งสำรองหนี้เสีย